E-4519/2011

Stefnandi máls þessa er Parket ehf., Síðumúla 6, Reykjavík, en stefndi Drómi hf., Lágmúla 6, Reykjavík.

Dómkröfur stefnanda eru þær aðallega að stefndi verði dæmdur til að greiða stefnanda 50.695.948 krónur, ásamt dráttarvöxtum skv. 1. mgr. 6. gr. laga um vexti og verðtryggingu, nr. 38/2001, frá 24. febrúar 2010 til greiðsludags. Til vara er gerð krafa um að stefndi verði dæmdur til að greiða stefnanda 50.695.948 krónur, ásamt dráttarvöxtum skv. 1. mgr. 6. gr. laga nr. 38/2001, frá 3. júní 2010 til greiðsludags. Þá er krafist málskostnaðar.

Stefndi krefst þess aðallega að málinu verði vísað frá dómi. Til vara krefst stefndi sýknu af öllum kröfum stefnanda. Til þrautavara krefst stefndi þess að krafa stefnanda verði lækkuð. Í öllum tilvikum krefst stefndi málskostnaðar.

Í þessum hluta málsins er til úrlausnar frávísunarkrafa stefnda.

Stefnandi krefst þess að frávísunarkröfunni verði hrundið.

Málið var munnlega flutt um frávísunarkröfuna 30. apríl sl. og tekið til úrskurðar að því loknu.

I

Stefnandi og Sparisjóður Reykjavíkur og nágrennis gerðu með sér lánssamning 6. mars 2006. Brautarholt 20 ehf. og Sparisjóður Reykjavíkur og nágrennis gerðu með sér tvo samninga annars vegar 16. mars 2007 og hins vegar 18. júní sama ár. Vegna þeirra samninga samþykkti stefnandi meðal annars handveðsyfirlýsingu 14. apríl 2008 þar sem stefnda var tryggð að veði bankainnstæða stefnanda á reikningi nr. 1158-15-201875. Með skuldskeytingu 2. apríl 2008 varð stefnandi skuldari samkvæmt framangreindum lánum í stað Brautarholts 20 ehf.

Í samræmi við ákvörðun Fjármálaeftirlitsins 21. mars 2009 var hlutafélagið Drómi stofnað og tók félagið við öllum eignum Sparisjóðs Reykjavíkur og nágrennis, þar á meðal tryggingarbréfum, ásamt tilgreindum skuldbindingum. Framangreind lán fóru í vanskil á árinu 2009 og nýtti stefndi sér gjaldfellingarheimildir í lánunum. Leysti stefndi í framhaldi til sín innstæðu á reikningi nr. 115-15-201875 að fjárhæð 217.705.760 krónur til uppgreiðslu á einu láni og innborgun á annað lán. Í framhaldi hófust bréfaskriftir á milli aðila málsins um útreikning á kröfu stefnda. Var í því efni meðal annars vísað til óvissu í kjölfar dóma Hæstaréttar vegna ágreinings um ólögmæti gengistryggðra lána.

II

Stefndi reisir frávísunarkröfu sína á því að málið sé vanreifað af hálfu stefnanda. Ekki sé uppi ágreiningur um að gengistrygging á lánum í íslenskum krónum sé almennt óheimil. Sé gengistrygging ógild beri að endurreikna lán í samræmi við ákvæði laga nr. 38/2001. Stefnandi staðhæfi að ekki sé ágreiningur um að lánssamningar í málinu fari gegn ófrávíkjanlegu ákvæði 13. og 14. gr. laga nr. 38/2001. Því mótmæli stefndi. Ágreiningur sé um það í þessu máli hvort lánssamningar þeir sem málið sé grundvallað á séu með ólögmætt ákvæði um gengistryggingu. Byggi stefndi á því að umræddir samningar séu lögmætir. Stefnandi hafi ekki reifað efni umræddra lánssamninga í stefnu til að gera grein fyrir þeirri málsástæðu sinni að í þeim séu ákvæði ólögmæt að efni til. Af þeim ástæðum sé ekki unnt að taka til varna í málinu með eðlilegum hætti. Hafi Hæstiréttur ekki endanlega kveðið á um allan réttarágreining tengdan við ólögmætar gengistryggingar lána. Þá víki stefnandi ekki að ákvæði 18. gr. laga nr. 38/2001 um hvernig standa skuli að endurútreikningi lána. Ærin ástæða hafi verið fyrir stefnanda að gera það en útreikningar þeir er stefnandi miði dómkröfur sínar við taki ekki mið af ákvæðum laganna.

Stefnandi mótmælir því að málið sé vanreifað. Krafa stefnanda sé byggð á tilgreindum lánssamningum og hafi Hæstiréttur í dómum sínum kveðið skýrt á um að ákvæði sambærilegra samninga feli í sér ólögmæta gengistryggingu. Séu ekki skilyrði til frávísunar málsins frá dómi.

III

Stefnandi staðhæfir í stefnu að ekki sá ágreiningur um að í lánssamningum þeim sem mál þetta varðar séu ákvæði um ólögmæta gengistryggingu sem fari gegn ófrávíkjanlegum ákvæðum laga nr. 38/2001. Þessari staðhæfingu hefur stefndi mótmælt. Kveður stefndi umrædda lánssamninga vera lögmæta lánssamninga. Að þessu gefnu verður fyrir dóminum að leysa úr hvort hinir tilgreindu lánssamningar feli í sér lán í íslenskum krónum með verðtryggingu sem bundið er við gengi erlendra gjaldmiðla, en slíka samninga er óheimilt að gera, eða hvort lánssamningarnir séu lán í erlendri mynt. Við úrlausn um það efni hefur dómurinn ekki við að styðjast málsástæður eða rökstuðning af hálfu stefnanda þar sem ekkert er vikið að því í stefnu. Því til samræmis hefur stefndi ekki tekið til varna um þetta atriði þar sem engum málsástæðum sé til að dreifa af hálfu stefnanda. Verður fallist á með stefnda að málið sé vanreifað í stefnu af hálfu stefnanda að þessu leyti.

Samkvæmt 1. mgr. 80. gr. laga nr. 91/1991 skulu málsástæður stefnanda koma fram í stefnu til héraðsdóms. Þeim til andsvara skal stefndi greina frá málsástæðum sínum í greinargerð sinni til héraðsdóms, sbr. 2. mgr. 99. gr. sömu laga. Aðilar máls geta ekki aukið við málsástæður sínar undir meðförum máls umfram það sem fram kemur í stefnu og greinargerð, sbr. 2. mgr. 111. gr. laga nr. 91/1991. Fær stefndi í einkamáli því einungis eitt færi á að svara málatilbúnaði stefnanda og það í greinargerð sinni. Mál þetta er vanreifað í stefnu til héraðsdóms, svo sem áður greinir. Verður ekki úr því bætt undir meðförum málsins svo sem á grundvelli heimildar í 2. mgr. 101. gr. laga nr. 91/1991. Verður málinu af þessari ástæðu vísað frá dómi.

Að því er umfjöllun stefnda um endurútreikning lána á grundvelli 18. gr. laga nr. 38/2001 varðar er til þess að líta að stefnandi hefur uppi aðal- og varakröfu, sem báðar eru byggðar á útreikningi á yfirliti sem stefnandi kveður frá stefnda kominn. Verði niðurstaða héraðsdóms á þann veg að byggja beri niðurstöðu málsins á útreikningi samkvæmt 18. gr. laga nr. 38/2001 og að kröfugerð stefnanda samræmist ekki ákvæðinu leiðir það til sýknu stefnda í efnisdómi, en ekki frávísunar málsins frá dómi.

Stefnandi greiði stefnda 200.000 krónur í málskostnað.

S-kk-nf S-kk-nf héraðsdómari kveður upp úrskurðinn.

ÚRSKURÐARORÐ:

Máli þessu er vísað frá dómi.

Stefnandi, Parket ehf., greiði stefnda, Dróma hf., 200.000 krónur í málskostnað.

S-kk-nf S-kk-nf